## Odluka Ustavnog suda Republike Hrvatske broj U-III-3723/2004 od 1. lipnja 2005.

### NN 69/2005 (6.6.2005.), Odluka Ustavnog suda Republike Hrvatske broj U-III-3723/2004 od 1. lipnja 2005.

# USTAVNI SUD REPUBLIKE HRVATSKE

**1368**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Ivan Matija i Vice
Vukojević, članovi Vijeća, u postupku pokrenutom
ustav­nom tužbom Osnovne škole M. iz M., koju zastupa
ravnatelj S. K., na sjednici održanoj 1. lipnja 2005. godine, jednoglasno je
donio

## ODLUKU

I. Ustavna tužba se odbija.

II. Ova odluka objavit će se u »Narodnim
novinama«.

```
Obrazloženje
```

```

```

1. Ustavna tužba podnijeta je protiv presude
Županijskog suda u Karlovcu, broj: Gž-1121/04-2 od 8.
rujna 2004. godine.

Tom presudom odbijena je podnositeljičina žalba
kao neosnovana i potvrđena presuda Općinskog suda u Karlovcu, broj: P-292/04-5
od 8. travnja 2004. godine, kojom je poništena odluka Školskog odbora Osnovne
škole M. u M. bb, klasa: 003-06-02/04-06, ur.broj:
2133-20-04-01 o imenovanju ravnatelja S. K. od 5. veljače 2004. godine i
Obavijest o rezultatu izbora i imenovanju ravnatelja Osnovne škole M., klasa:
003-06-02/04-07, ur.broj: 2133-20-04-02 od 12. veljače 2004. godine, uz
utvrđenje da one ne proizvode pravne posljedice kao da nisu ni donesene.

2. Podnositeljica ustavne tužbe smatra da je
Županijski sud u Karlovcu nepravilno utvrdio činjenično stanje i pogrešno
primijenio propise materijalnog prava, zbog čega su povrijeđena njezina
ustav­na prava zajamčena člancima 14. stavkom 2., 26., 29. stavkom 1. i 54.
Ustava. Navodi i povrede odredbi članaka 3. i 117. Ustava.

Podnositeljica predlaže Ustavnom sudu usvajanje
ustavne tužbe, ukidanje presude Županijskog suda u Karlovcu i vraćanje predmeta
tom sudu na ponovni postupak.

3. Za potrebe ustavnosudskog postupka pribavljen
je spis Općinskog suda u Karlovcu, broj: P-292/04.

*Ustavna
tužba nije osnovana.*

4. U postupku pokrenutom ustavnom tužbom
temeljem odred­be članka 62. stavka 1. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02 – pročišćeni tekst), Ustavni sud, u granicama zahtjeva
istaknutog u ustavnoj tuž­bi, utvrđuje je li u
postupku odlučivanja o pravima i obvezama ili o sumnji ili optužbi zbog
kažnjivog djela povrijeđeno podnositelju ustavno pravo, pri čemu se, u pravilu,
ne upušta u pitanje jesu li sudovi pravilno i potpuno utvrdili činjenično stanje
i ocijenili dokaze. Za Ustavni sud relevantne su samo one činjenice od čijeg
postojanja ovisi ocjena o povredi ustavnog prava.

5. Općinski sud u Karlovcu usvojio je tužbeni
zahtjev T. R. radi poništenja odluke o imenovanju ravnatelja Osnovne škole M. U
obrazloženju svoje presude ističe da su se na natječaj za ravnatelja Osnovne
škole M. javila tri kandidata od kojih je jedan tužitelj koji ima visoku
stručnu spremu, a drugi S. K. koji ima višu stručnu spremu, a koji je ujedno i
imenovan za ravnatelja. U konkretnom slučaju sporno je može li za ravnatelja
biti izabran kandidat koji ispunjava uvjete za učitelja predmetne nastave, ali
koji nema visoku stručnu spremu.

Navodi da je odredbom članka 88. stavka 1.
Zakona o osnov­nom školstvu
(»Narodne novine«, broj 59/90., 26/93., 27/93., 7/96., 59/01. i 114/01.)
propisano da se za ravnatelja osnovne škole može imenovati osoba koja ispunjava
uvjete za učitelja ili stručnog suradnika i ima najmanje 5 godina radnog
iskustva u odgojno-obrazovnom radu, s time da prema odredbi članka 73. stavka
1. istog Zakona poslove učitelja u razrednoj nastavi, odnosno predmetnoj
nastavi može obavljati osoba koja ima odgovarajuću visoku stručnu spremu.

Općinski sud utvrđuje da kandidat S. K., unatoč
višoj stručnoj spremi, sukladno odredbi članka 40. stavka 1. navedenog Zakona
može obavljati poslove učitelja predmetne nastave, jer je odgovarajuću stručnu
spremu stekao do stupanja na snagu Zakona o osnovnom školstvu, ali time ne
ispunjava uvjete za ravnatelja osnovne škole propisane odredbama članaka 73.
stavka 1. i 88. stavka 1. navedenog Zakona koje su izmijenjene odredbama
članaka 32. i 34. Zakona o izmjenama i dopunama Zakona o osnovnom školstvu
(»Narodne novine«, broj 59/01.) i prema kojima se za ravnatelja može imenovati
osoba koja ispunjava uvjete za učitelja, što znači da mora imati visoku stručnu
spremu.

Zaključno, prvostupanjski sud utvrđuje u
osporenoj presudi da je za ravnatelja Osnovne škole M. izabran kandidat koji ne
ispunjava propisane zakonske uvjete, slijedom čega poništava odluku o njegovu
izboru i imenovanju.

Drugostupanjski sud je odbio žalbu
podnositeljice i potvrdio presudu prvostupanjskog suda. U obrazloženju presude
drugostupanjski sud navodi da prvostupanjski sud nije počinio bitne povrede
odredaba postupovnog prava, te da je činjenično
stanje potpuno i pravilno utvrđeno, a materijalno pravo pravilno primijenjeno.

6. Ocjenjujući navode ustavne tužbe sa
stajališta istaknutih ustavnih prava, a nakon uvida u osporenu presudu i spis
predmeta, Ustavni sud je utvrdio da osporenom presudom podnositeljici nisu
povrijeđena ustavna prava na koja se u ustavnoj tužbi poziva.

7. Ocjenjujući razloge ustavne tužbe sa
stajališta članka 14. stavka 2. Ustava, Ustavni sud je utvrdio da osporenom
presudom podnositelju u konkretnom slučaju nije povrijeđeno ustavno pravo
jednakosti pred zakonom.

Pravna stajališta navedena u osporenoj presudi
nadležnog suda zasnivaju se na pravilnoj primjeni mjerodavnog materijalnog
prava i na ustavnopravno prihvatljivom tumačenju tog prava. Ustavni sud
utvrđuje da je nadležni sud, polazeći od činjeničnog stanja utvrđenog u
provedenom dokaznom postupku, obrazložio svoja stajališta iznesena u osporenoj
presudi, za koja je nedvojbeno da nisu posljedica proizvoljnog tumačenja i
samovoljne primjene mjerodavnog materijalnog prava.

Ustavni sud iz navedenih razloga nije prihvatio
navode podnositelja da mu u konkretnom slučaju nije osigurana jednakost pred
zakonom, zajamčena člankom 14. stavkom 2. Ustava.

8. Člankom 26. Ustava propisano je da su svi
državljani Repub­like Hrvatske i stranci jednaki pred
sudovima i drugim državnim i inim tijelima koja imaju javne ovlasti, te ta
ustavna odredba nije mjerodavna u ovom slučaju. Navedeno stajalište Ustavni sud
izrazio je u odluci, broj: U-lll-884/2004 od 16.
prosinca 2004. godine, objavljenoj u »Narodnim novinama«, broj 2 od 4. siječnja
2005. go­dine.

9. U ustavnoj tužbi podnositeljica ističe
povredu ustavnog prava na pravično suđenje, zajamčenog člankom 29. stavkom 1.
Ustava.

Sadržaj ustavnog prava na pravično suđenje
ograničen je na postupovna jamstva pravičnog suđenja
pa Ustavni sud, ocjenjujući navode ustavne tužbe sa stajališta toga ustavnog
prava, ispituje even­tualno
postojanje postupovnih povreda u postupcima pred
sudovima i na temelju toga ocjenjuje je li postupak bio vođen na način koji je
podnositeljici osiguravao pravično suđenje.

Ustavni sud utvrđuje da je postupak, koji je
prethodio ustavnosudskom, vođen na način koji je podnositeljici omogućio
pravično suđenje.

10. Odredbom članka 54. Ustava propisano je da
svatko ima pravo na rad i slobodu rada (stavak 1.) i da svatko slobodno bira
poziv i zaposlenje i svakomu je pod jednakim uvjetima dostupno svako radno
mjesto i dužnost (stavak 2.).

Ustavni sud je utvrdio da su osporene presude
donijete u zakonito provedenom postupku i primjenom mjerodavnoga materijalnog
propisa i da takvim presudama podnositeljici nije povrijeđeno ustav­no pravo
propisano člankom 54. stavkom 1. Ustava.

Polazeći od predmeta sudskog postupka
(poništenje odluke školskog odbora o imenovanju ravnatelja osnovne škole),
imajući u vidu sadržaj odredbe članka 54. stavka 2. Ustava, Ustavni sud je
utvrdio da osporenim presudama to ustavno pravo, u konkretnoj pravnoj stvari,
podnositeljici nije povrijeđeno.

11. U svezi s istaknutom povredom odredbi
članaka 3. i 117. Ustava, potrebno je istaći da ona ne sadrže ustavna prava
čiju zaštitu sukladno odredbi članka 128. alineje 4. Ustava Ustavni sud pruža u
ustavnosudskom postupku pokrenutom ustavnom tužbom u smislu članka 62. stavka
1. Ustavnog zakona.

12. Slijedom iznijetoga, na temelju odredaba
članaka 73. i 75. Ustavnog zakona o Ustavnom sudu Republike Hrvatske, odlučeno
je kao u izreci. Objava ove odluke u »Narodnim novinama« temelji se na odredbi
članka 29. Ustavnog zakona.

Broj: U-III-3723/2004

Zagreb, 1. lipnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 69/2005-1368